钦定古今图书集成/明伦汇编/氏族典/第280卷 > 《衡阳渔溪王氏谱序》宋·欧阳修
## 钦定古今图书集成/明伦汇编/氏族典/第280卷 > 《衡阳渔溪王氏谱序》宋·欧阳修

嘉祐五年，岁在辛丑，七月初吉，予坐六一堂，适长沙
之湘东，有文学士曰王永贤者来谒，出其谱属予序
之。且曰：“吾王氏系出琅琊王之后，其族显于真定，而
支衍于江南，彯华缨鸣佩玉者，累世不绝，匪直万庄
君已也。今揭阅厥谱，良非虚也。”又曰：“吾宗人家于湘
东者，不可指数，其初一本也，源流而末益分，于是乎”
有期功之属焉，有缌麻之属焉，有袒免无服之属焉。
世之薄者于其疏属视如涂人，繇无谱以稽之也。使
有谱焉，等而上之，则出于一本；旁而推之，则分为群
支。虽百世之远，而祖考不忘、宗族不散，尊祖敬宗之
心将油然兴矣。此吾《谱》所以修也，君其为我序之。予
惟《族谱》之作，所以推其本、联其支，而“尊尊亲亲之道
存焉。世之谱其族者，往往有之。然诞者上推古昔以
为博，夸者旁援他族以为荣，不几于诬其祖乎？今王
氏之《谱》，据其所可知而不失之诬，缺其不可考而不
失之夸，推其祖之所自出，有尊尊之义焉；详其族之
所由分，有亲亲之义焉。”其得古人作谱之法，而有合
于东晋孙氏之《谱》矣乎？文学如王君，心津津乎循理，
而文寖寖乎跻华，则夫亢宗昭祖而光起后人，盖有
日矣。昔汉名儒《系谱》以“贤传”，唐宰相《系表》以“贵传。”斯
《谱》也，安知不若昔之贵且贤者而并传与？